Shavkat Mirziyoyev ishtixonlik Toshquvvat Rajabov xonadonida boʻldi

17.03.2018
Prezident Shavkat Mirziyoyev Ishtixon tumani Xina qishlogʻida yashovchi Toshquvvat Rajabov xonadoniga tashrif buyurdi.
Yetmish yoshdan oshgan Toshquvvat otaning tomorqasini koʻrgan odamning havasi keladi. Hamma joy saranjom-sarishta. Mevali daraxtlar, meva-sabzavotlar ekilgan. Moʻ’jazgina issiqxona tashkil etilgan.
Bir gapni har doim aytaman: hech kim chetdan kelib bizga bir narsa qilib bermaydi, dedi Shavkat Mirziyoyev. Boqimandalik, befarqlik eng yomon illatlar. Dunyoda harakatsiz boy boʻlgan davlat ham, xonadon ham yoʻq-ku! Biz ham farovonlikka faqat oʻz mehnatimiz, oʻz harakatimiz bilan erishishimiz mumkin.
Mana, masalan, Xitoyda 8 sotix yeri bor odam badavlat hisoblanadi. Bizning qishloqlarimizda bundan ham katta tomorqalar bor. Undan samarali foydalanilsa, xalqimiz bemalol boy yashasa boʻladi. Biz odamlarni ish bilan ta’minlash, oilalarga daromad manbai yaratish haqida oʻylayapmiz. Tomorqa – tayyor ishchi joy, tayyor daromad, deya ta’kidladi Prezidentimiz.
Shavkat Mirziyoyev tomorqachilik boʻyicha Samarqand tajribasi qilish, aholiga koʻchat va urugʻ tarqatish, oʻsimliklarni kimyoviy vositalar bilan ta’minlash boʻyicha koʻrsatmalar berdi.